送張監稅歸去來歌
作者：王質
朝代：宋

paragraphs: 君不見義熙元年陶彭澤，偶纏禿綬稱長官，俄颺輕舟作歸客。
蕭蕭五十年，衮衮八十日。
縣令雖爲百里君，不似斜川臨流玩泉石。
公田雖收半頃稅，不似東臯種禾滿阡陌。
後園之柳爲我貯清陰，東籬之菊爲我發佳色。
濁醪妙理汝不知，素琴真趣吾能識。
陶隠君，張公子。
千二百年同一軌，丈夫意氣當如此。
亦不掛冠神武門，亦不還笏蓬萊陛。
盡展平生履歷書，凌亂雲烟飛滿紙。
歸去來，歸去來，二君覺處真奇哉。
孔賓半夜呼將去，李愿終身喚不回。
子休矣，子休矣，取舍行藏都在己，一往一來聊爾耳。
人生起滅半天雲，世事浮沉一江水。
腰間带，不須束，頭上巾，還可漉。
南山荷鋤夕露晞，北窗支枕凉風足。
酒具遮留栗里墟，籃輿輕適廬山隅。
行將過，且躊躇。
溪山雲月無今古，試訪淵明舊隠居。